PMIndiaData/PMIndiaSum huggingface dataset:
କ୍ୟାବିନେଟ ସରକାରୀ ଉଦ୍ୟୋଗର ନିର୍ଦ୍ଦେଶକ ମଣ୍ଡଳୀକୁ ପୁଞ୍ଜି ପ୍ରତ୍ୟାହାର ପ୍ରକ୍ରିୟା, ଉଦ୍ୟୋଗର ଶାଖା ଗୁଡିକର ବନ୍ଦ ବା ବିକଳ୍ପ କାର୍ଯ୍ୟପନ୍ଥା ଗ୍ରହଣ ପାଇଁ ସୁପାରିଶ ଓ କ୍ଷମତା ହସ୍ତାନ୍ତରଣ ପାଇଁ କ୍ଷମତା ପ୍ରଦାନ କରିଛି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟର ଏକ ବୈଠକରେ ମୂଳ ଉଦ୍ୟୋଗ ବା ଏଥିରେ ଥିବା ନିର୍ଦ୍ଦେଶକ ମଣ୍ଡଳୀଙ୍କୁ ଉଦ୍ୟୋଗରୁ ପୁଞ୍ଜି ପ୍ରତ୍ୟାହାର, ଏହାର କୌଣସି ଶାଖାକୁ ବନ୍ଦ କରିବା ଇତ୍ୟାଦି ନେଇ ସୁପାରିଶ କରିବାକୁ କ୍ଷମତା ପ୍ରଦାନ କରିଛି । କ୍ୟାବିନେଟ ମଧ୍ୟ ବିକଳ୍ପ ପନ୍ଥା ସ୍ୱରୂପ ନୀତିଗତ ଭାବେ ପୁଞ୍ଜି ପ୍ରତ୍ୟାହାର ନିମନ୍ତେ ଅନୁମୋଦନ (ଉଭୟ ଷ୍ଟ୍ରାଟେଜିକ ଓ ମାଇନରିଟି ଷ୍ଟେକସେଲ)/ଉଦ୍ୟୋଗର ଶାଖା ପ୍ରଶାଖା ବନ୍ଦ କରିବା/ଓ ପୁଞ୍ଜି ପ୍ରତ୍ୟାହାର ପ୍ରକ୍ରିୟାର ସମୀକ୍ଷା ପାଇଁ ମଧ୍ୟ କ୍ଷମତା ପ୍ରଦାନ କରିଛି । ପୁଞ୍ଜି ପ୍ରତ୍ୟାହାର ଜନିତ ଦେଣନେଣ ରଣନୀତି ସରକାରୀ ଉଦ୍ୟୋଗର ବନ୍ଦ ପ୍ରକ୍ରିୟା ପ୍ରତିଯୋଗିତା ମୂଳକ ନିଲାମ ନୀତି ନିୟମ ଜରିଆରେ କରାହେବ । ରଣନୀତିକ ପୁଞ୍ଜି ପ୍ରତ୍ୟାହାର ଡିଆଇପିଏଏମ ଦ୍ୱାରା ନିର୍ଦ୍ଧାରିତ ନୀତିନିୟମ ବଳରେ କରାଯିବ । ସମ୍ପୂର୍ଣ୍ଣ ଉଦ୍ୟୋଗ ବନ୍ଦ ପାଇଁ ଡିପିଇ ନୀତିନିୟମ ଜାରି କରିବ । ପ୍ରଚଳିତ ନିୟମାନୁସାରେ ନିର୍ଦ୍ଦେଶକ ମଣ୍ଡଳୀ ହୋଲଡିଂ ବା ମୂଳ ପିଏସଇଙ୍କୁ ମହାରତ୍ନ, ନବରତ୍ନ ଓ ମିନିରତ୍ନ ଶ୍ରେଣୀ ଅଧୀନରେ ଅଂଶଧନ ବିନିଯୋଗ ଓ କେତେକ ବିଶେଷ କାର୍ଯ୍ୟ ନିମନ୍ତେ କ୍ଷମତା ପ୍ରଦାନ କରାଯାଇଛି । ମାତ୍ର ବୋର୍ଡର ପୁଞ୍ଜି ପ୍ରତ୍ୟାହାର/ଶାଖା କାରଖାନାର ବନ୍ଦ ଇତ୍ୟାଦି ନେଇ କ୍ଷମତା ନାହିଁ । ସେଥିପାଇଁ କ୍ୟାବିନେଟ ଅନୁମୋଦନ/ସିସିଇଏ ଉଭୟ ସାମାନ୍ୟ ଅଂଶଧନ ବିକ୍ରୀ ଓ ରଣନୀତିକ ପୁଞ୍ଜି ପ୍ରତ୍ୟାହାର ନିମନ୍ତେ ଆବଶ୍ୟକ ହେଉଥିଲା । ନୂତନ ପିଏସଇ ନୀତି ୨୦୨୧ ଅନୁସାରେ ସରକାରୀ ଉଦ୍ୟୋଗ ଗୁଡିକରେ ସରକାରଙ୍କ ଉପସ୍ଥିତି ତଥା କାର୍ଯ୍ୟକ୍ରମ ପଦ୍ଧତିରେ କ୍ଷମତା ହ୍ରାସ ପରିପ୍ରେକ୍ଷୀରେ ନୂତନ ନିଷ୍ପତ୍ତି ଯୋଗୁଁ ନିର୍ଦ୍ଦେଶକ ମଣ୍ଡଳୀକୁ ଅଧିକ କ୍ଷମତା ହସ୍ତାନ୍ତର କରାଯାଇଛି । ଏହି ପ୍ରସ୍ତାବ ସରକାରୀ ଉଦ୍ୟୋଗ ଗୁଡିକର କାର୍ଯ୍ୟ ପଦ୍ଧତିରେ ସଂସ୍କାର ଆଣି ନିର୍ଦ୍ଦେଶକ ମଣ୍ଡଳୀ (ବୋର୍ଡ ଅଫ ଡିରକ୍ଟେରସ)କୁ ଅଧିକ ସ୍ୱୟଂଶାସିତ କ୍ଷମତା ପ୍ରଦାନ ପାଇଁ ଉଦ୍ଦିଷ୍ଟ । ଏହାଦ୍ୱାରା ନିର୍ଦ୍ଦେଶକ ମଣ୍ଡଳୀ ସମୟଭିତ୍ତିକ ପୁଞ୍ଜି ପ୍ରତ୍ୟାହାର ଏହାର ଶାଖା ଉଦ୍ୟୋଗ/ୟୁନିଟ ବା ଜେଭି ଗୁଡିକରେ ଆବଶ୍ୟକସ୍ଥଳେ କରିବାକୁ ଆଶୁ ନିଷ୍ପତ୍ତି ନେଇପାରିବେ । ଏହାଦ୍ୱାରା ସେମାନେ ନିଜର କ୍ଷତିରେ ଚାଲୁଥିବା ୟୁନିଟ ଗୁଡିକୁ ନିଜର ନୂତନ କ୍ଷମତା ବଳରେ ବନ୍ଦ ମଧ୍ୟ କରିପାରିବେ । ଏହି ତ୍ୱରିତ ନିଷ୍ପତ୍ତି ଫଳରେ ଅନାବଶ୍ୟକ ଖର୍ଚ୍ଚ ମଧ୍ୟ ପିଏସଇ ଗୁଡିକର ରୋକି ହେବ ।
ବିପର୍ଯ୍ୟୟ ପରିଚାଳନା ଏବଂ ପ୍ରଶମନ କ୍ଷେତ୍ରରେ ସହଯୋଗ ପାଇଁ ଭାରତ ଏବଂ ବାଂଲାଦେଶ ମଧ୍ୟରେ ହୋଇଥିବା ବୁଝାମଣାକୁ କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟକୁ ମାର୍ଚ୍ଚ ୨୦୨୧ରେ ଭାରତ ସରକାରଙ୍କ ଗୃହ ମନ୍ତ୍ରାଳୟ ଅଧିନରେ ଥିବା ଜାତୀୟ ବିପର୍ଯ୍ୟୟ ପରିଚାଳନା ପ୍ରାଧିକରଣ (ଏନଡିଏମଏ) ଏବଂ ବାଂଲାଦେଶ ପିପୁଲ୍ସ ରିପବ୍ଲିକର ବିପର୍ଯ୍ୟୟ ପରିଚାଳନା ଏବଂ ରିଲିଫ୍ ମନ୍ତ୍ରାଳୟ ସହିତ ବିପର୍ଯ୍ୟୟ ପରିଚାଳନା, ବିପର୍ଯ୍ୟୟ ମୁକାବିଲା ଏବଂ ପ୍ରଶମନ କ୍ଷେତ୍ରରେ ସହଯୋଗ ଉପରେ ହୋଇଥିବା ବୁଝାମଣାପତ୍ର (ଏମଓୟୁ) ସଂକ୍ରାନ୍ତରେ ଅବଗତ କରାଯାଇଥିଲା । ଉପକାରିତା: ଏହି ଏମଓୟୁ ଏକ ବ୍ୟବସ୍ଥା ସ୍ଥାପନ କରିବାକୁ ଚେଷ୍ଟା କରେ ଯେଉଁଥିରେ ଉଭୟ ଭାରତ ଏବଂ ବଙ୍ଗଳାଦେଶ ପରସ୍ପରର ବିପର୍ଯ୍ୟୟ ପରିଚାଳନା ଜ୍ଞାନକୌଶଳ ଦ୍ୱାରା ଉପକୃତ ହେବେ ଏବଂ ଏହା ବିପର୍ଯ୍ୟୟ ପରିଚାଳନା କ୍ଷେତ୍ରରେ ପ୍ରସ୍ତୁତି, ପ୍ରତିକ୍ରିୟା ଏବଂ ଦକ୍ଷତା ବୃଦ୍ଧି କ୍ଷେତ୍ରରେ ସହାୟକ ହେବ । ଏମଓୟୁ ର ମୁଖ୍ୟ ବୈଶିଷ୍ଟ୍ୟ ଗୁଡିକ: ରିଲିଫ୍‌, ପ୍ରତିକ୍ରିୟା, ପୁନଃ ର୍ନିମାଣ ଏବଂ ପୁନରୁଦ୍ଧାର କ୍ଷେତ୍ରରେ ବଡ଼ ଧରଣର ବିପର୍ଯ୍ୟୟ (ପ୍ରାକୃତିକ କିମ୍ବା ମାନବ ଦ୍ୱାରା ପ୍ରବର୍ତ୍ତିତ) ସମୟରେ ଉଭୟ ପକ୍ଷର ଅନୁରୋଧରେ ପାରସ୍ପରିକ ସମର୍ଥନ ବିସ୍ତାର କରିବା । ପ୍ରାସଙ୍ଗିକ ସୂଚନା, ରିମୋଟ ସେନ୍ସିଂ ତଥ୍ୟ ଏବଂ ଅନ୍ୟାନ୍ୟ ବୈଜ୍ଞାନିକ ତଥ୍ୟ ଆଦାନ ପ୍ରଦାନ କରିବା ଏବଂ ବିପର୍ଯ୍ୟୟ ମୁକାବିଲା, ପୁନରୁଦ୍ଧାର, ପ୍ରଶମନ, ସ୍ଥିରତା ସୁନିଶ୍ଚିତ କରିବା ପାଇଁ ଦକ୍ଷତା ବୃଦ୍ଧି ଇତ୍ୟାଦି ଅଭିଜ୍ଞତା / ସର୍ବୋତ୍ତମ ଅଭ୍ୟାସ ଆଦିର ଅଦଳ ବଦଳ କରିବା । ଉନ୍ନତ ସୂଚନା ପ୍ରଯୁକ୍ତିବିଦ୍ୟା, ପ୍ରାରମ୍ଭିକ ଚେତାବନୀ ପ୍ରଣାଳୀ, ରିମୋଟ ସେନ୍ସିଂ ଏବଂ ନାଭିଗେସନ୍ ସେବା ଏବଂ ବିପର୍ଯ୍ୟୟ ପ୍ରସ୍ତୁତି, ପ୍ରତିକ୍ରିୟା ଏବଂ କ୍ଷତିକାରକ ଏବଂ ପ୍ରକୃତ ସମୟ ତଥ୍ୟ ବାଣ୍ଟିବା ଦିଗରେ ପାରଦର୍ଶିତା କ୍ଷେତ୍ରରେ ସହଯୋଗ କରିବା । ବିପର୍ଯ୍ୟୟ ପରିଚାଳନା କ୍ଷେତ୍ରରେ ଅଧିକାରୀଙ୍କ ପ୍ରଶିକ୍ଷଣକୁ ସହାୟତା କରିବା ଉଭୟ ଦେଶ ମଧ୍ୟରେ ଦ୍ୱିପାକ୍ଷିକ ଭାବରେ ମିଳିତ ବିପର୍ଯ୍ୟୟ ପରିଚାଳନା କାର୍ଯ୍ୟକ୍ରମକୁ ଆୟୋଜନ କରିବା ବିପର୍ଯ୍ୟୟ ମୁକାବିଲା ଗୋଷ୍ଠି ସୃଷ୍ଟି ପାଇଁ ଅତ୍ୟାଧୁନିକ ଜ୍ଞାନକୌଶଳ ଏବଂ ଉପକରଣଗୁଡିକ ଭାଗିଦାର କରିବା ପାଠ୍ୟ ପୁସ୍ତକ, ବିପର୍ଯ୍ୟୟ ପରିଚାଳନା କ୍ଷେତ୍ରରେ ମାର୍ଗଦର୍ଶିକା ଭାବରେ ପ୍ରକାଶନ ଏବଂ ସାମଗ୍ରୀ ବିନିମୟ କରିବା ଏବଂ ବିପର୍ଯ୍ୟୟ ପରିଚାଳନା, ବିପଦ ହ୍ରାସ ଏବଂ ପୁନରୁଦ୍ଧାର କ୍ଷେତ୍ରରେ ମିଳିତ ଅନୁସନ୍ଧାନ କାର୍ଯ୍ୟକଳାପ କରିବା ।
ଶିକ୍ଷକ ପର୍ବ ସମାବେଶ ଅବସରରେ ପ୍ରଧାନମନ୍ତ୍ରୀଙ୍କ ଦ୍ୱାର ପ୍ରଦତ୍ତ ଅଭିଭାଷଣ

ନମସ୍କାର! ଶିକ୍ଷକ ପର୍ବର ଏହି ମହତ୍ତ୍ୱପୂର୍ଣ୍ଣ କାର୍ଯ୍ୟକ୍ରମ ଅବସରରେ ଆମ ସହିତ ସଂଯୁକ୍ତ ହୋଇଥିବା କ୍ୟାବିନେଟର ମୋର ସହଯୋଗୀ ଶ୍ରୀ ଧର୍ମେନ୍ଦ୍ର ପ୍ରଧାନଜୀ, ଶ୍ରୀମତୀ ଅନ୍ନପୂର୍ଣ୍ଣା ଦେବୀଜୀ, ଡକ୍ଟର ସୁଭାଷ ସରକାରଜୀ, ଡକ୍ଟର ରାଜକୁମାର ରଂଜନ ସିଂହଜୀ, ଦେଶର ଭିନ୍ନ ଭିନ୍ନ ରାଜ୍ୟର ମାନନୀୟ ଶିକ୍ଷାମନ୍ତ୍ରୀଗଣ, ରାଷ୍ଟ୍ରୀୟ ଶିକ୍ଷା ନୀତିକୁ ସ୍ୱରୂପ ପ୍ରଦାନ କରିବାରେ ପ୍ରମୁଖ ଭୂମିକା ଗ୍ରହଣ କରିଥିବା କମିଟିର ଅଧ୍ୟକ୍ଷ ଡକ୍ଟର କସ୍ତୁରୀରଙ୍ଗନଜୀ, ତାଙ୍କର ଟିମ୍‌ର ସମସ୍ତ ମ।।ନନୀୟ ସମ୍ମାନିତ ସଦସ୍ୟଗଣ, ସମଗ୍ର ଦେଶରୁ ଆମ ସହିତ ଯୋଡ଼ି ହୋଇ ରହିଥିବା ସମସ୍ତ ବିଦ୍ୱାନ ପ୍ରାଚାର୍ଯ୍ୟଗଣ, ଶିକ୍ଷକଗଣ, ଏବଂ ପ୍ରିୟ ଶିକ୍ଷାର୍ଥୀଗଣ! ମୁଁ ସର୍ବପ୍ରଥମେ, ରାଷ୍ଟ୍ରୀୟ ପୁରସ୍କାର ଲାଭ କରିଥିବା ଆମର ଶିକ୍ଷକମାନଙ୍କ ମୁଁ ବହୁତ ବହୁତ ଅଭିନନ୍ଦନ ଜଣାଉଛି । ଆପଣମାନେ ସଭିଏଁ ଏଭଳି କଠିନ ସମୟରେ ଦେଶରେ ଶିକ୍ଷାଦାନ ନିମନ୍ତେ, ବିଦ୍ୟାର୍ଥୀମାନଙ୍କର ଭବିଷ୍ୟତ ଗଠନ ନିମନ୍ତେ ଯେଉଁ ନିଷ୍ଠାର ସହିତ ପ୍ରୟାସ କରିଛନ୍ତି, ଯୋଗଦାନ ଦେଇଛନ୍ତି, ତାହା ଅତୁଳନୀୟ, ପ୍ରଶଂସନୀୟ । ଏହି କାର୍ଯ୍ୟକ୍ରମରେ ଆମର ଯେଉଁ ବିଦ୍ୟାର୍ଥୀମାନେ ଉପସ୍ଥିତ ଅଛନ୍ତି, ମୁଁ ସେମାନଙ୍କ ଚେହେରାକୁ ମଧ୍ୟ ସ୍କ୍ରିନରେ ଦେଖିପାରୁଛି । ଦେଢ଼– ଦୁଇ ବର୍ଷ ପରେ ପ୍ରଥମ ଥର ସେମାନଙ୍କ ମୁହଁରେ ଏଭଳି ଏକ ଭିନ୍ନ ଚମକ ଆପଣମାନଙ୍କ ଚେହେରାରୁ ସ୍ପଷ୍ଟ ଦୃଶ୍ୟ ହେଉଛି । ଏହି ଚମକ ସମ୍ଭବତଃ ସ୍କୁଲ ଖୋଲିବା ଯୋଗୁ ଆସିଛି। ଦୀର୍ଘ ସମୟର ବ୍ୟବଧାନ ପରେ ପୁଣି ଥରେ ସ୍କୁଲକୁ ଯିବା, ସାଙ୍ଗସାଥୀ ଓ ସହପାଠୀଙ୍କୁ ଭେଟିବା, କ୍ଲାସରେ ପଢ଼ାପଢ଼ି କରିବା, ଏହାର ଆନନ୍ଦ କିଛି ଭିନ୍ନ ହୋଇଥାଏ । କିନ୍ତୁ ଏଭଳି ଉତ୍ସାହ ସହିତ କରୋନାର ନିୟମର ପାଳନ ମଧ୍ୟ ଆମ ସମସ୍ତଙ୍କୁ, ଆପଣମାନଙ୍କୁ ଖୁବ୍ ନିଷ୍ଠାର ସହ ଓ କଡାକଡ଼ି ଭାବେ ଅନୁପାଳନ କରିବାକୁ ପଡ଼ିବ। ସାଥୀଗଣ, ଆଜି ଶିକ୍ଷକ ପର୍ମର ଏହି ଅବସରରେ ଅନେକ ନୂତନ ଯୋଜନାର ଶୁଭାରମ୍ଭ କରାଯାଇଛି । ଏବଂ ଏବେ ଆମେ ଗୋଟିଏ ଛୋଟ ଫିଲ୍ମ ମାଧ୍ୟମରେ ଏହିସବୁ ଯୋଜନାଗୁଡ଼ିକ ସମ୍ପର୍କରେ ଅବଗତ ହୋଇଛେ । ଏଭଳି ପ୍ରୟାସ ଏଇଥିପାଇଁ ମହତ୍ତ୍ୱପୂର୍ଣ୍ଣ , କାରଣ ଦେଶ ଏବେ ସ୍ୱାଧୀନତାର ଅମୃତ ମହୋତ୍ସବ (ଆଜାଦୀ କା ଅମୃତ ମହୋତ୍ସବ) ପାଳନ କରୁଛି । ସ୍ୱାଧୀନତାର ୧୦୦ ବର୍ଷ ହେବା ବେଳକୁ ଦେଶର କିଭଳି ଥିବ, ସେଥିପାଇଁ ଆଜି ଭାରତ ଏକ ନୂତନ ସଂକଳ୍ପ ଗ୍ରହଣ କରୁଛି । ଆଜି ଯେଉଁସବୁ ଯୋଜନାଗୁଡ଼ିକର ଶୁଭାରମ୍ଭ କରାଯାଇଛି, ସେଗୁଡ଼ିକ ଭବିଷ୍ୟତରେ ଭାରତକୁ ନିଜର ସ୍ୱରୂପ ଗଠନରେ ଗୁରୁତ୍ୱପୂର୍ଣ୍ଣ ଭୂମିକା ଗ୍ରହଣ କରିବ । ଆଜି ବିଦ୍ୟାଞ୍ଜଳୀ– ୨.୦, ନିଷ୍ଠା– ୩.୦, ଟକିଂ ବୁକ୍ସ ଏବଂ ୟୁଡ଼ିଏଲ ଆଧାରିତ ଆଇଏସଏଲ ଅଭିଧାନ ଭଳି ନୂତନ କାର୍ଯ୍ୟକ୍ରମମାନ ଏବଂ ବ୍ୟବସ୍ଥାଗୁଡ଼ିକର ଶୁଭାରମ୍ଭ କରାଯାଇଛି । ସ୍କୁଲ୍ କ୍ୱାଲିଟି ଆସେସମେଣ୍ଟ ଆଣ୍ଡ ଆସୁରାନ୍ସ ଫ୍ରେମ୍‌ୱାର୍କ (School Quality Assessment and Assurance Framework ) ଅର୍ଥାତ୍‌, ଏସକ୍ୟୁଏଏଏଫ ()ର ବ୍ୟବସ୍ଥା ହୋଇଥାଉ, ଅବା ଆକାଡ଼େମିକ୍ କ୍ରେଡ଼ିଟ୍ ବ୍ୟାଙ୍କ ଏବଂ ଛାତ୍ରଛାତ୍ରୀମାନଙ୍କ କୌଶଳର ରେକର୍ଡ଼, ସବୁକିଛି ଏନ–ଡିଅର ମାଧ୍ୟମରେ ଏବେ ଖୁବ୍ ସହଜରେ ଉପଲବ୍ଧ କରାଯିବ । ଏହି ସମସ୍ତ ସଂସ୍କାରଧର୍ମୀ ପରିବର୍ତ୍ତନ ଆମର “ନୂତନ ଯୁଗର ଶିକ୍ଷା” (ନିଉ ଏଜ୍ ଇଜୁକେଶନ)ର ସ୍ୱରୂପ ନିର୍ମାଣ କରି ଏବଂ ଗୁଣାତ୍ମକ ଶିଡ଼ାରେ ଥିବା ସମସ୍ତ ପ୍ରକାର ଭେଦଭାବରେ ପୂର୍ଣର୍ଚ୍ଛେଦ ପକାଇବ । ସାଥୀଗଣ, ଆପଣମାନେ ସମସ୍ତେ ଏହି କଥା ସହିତ ଭଲଭାବେ ପରିଚିତ ଯେ କୌଣସି ରାଷ୍ଟ୍ରର ପ୍ରଗତି ନିମନ୍ତେ ଶିକ୍ଷା କେବଳ ସମାବେଶୀ ହେବା ଆବଶ୍ୟକ ନୁହେଁ, ଅପରନ୍ତୁ ଏହା ସମାନ ମଧ୍ୟ ହେବା ଜରୁରି । ସେଥିପାଇଁ ଆଜି ଦେଶ ଟକିଂ ବୁକ୍ସ ଏବଂ ଅଡ଼ିଓ ବୁକ୍ସ ଭଳି ପ୍ରଯୁକ୍ତିକୁ ଶିକ୍ଷାର ଅଂଶ ବନାଇବାକୁ ଯାଉଛି । ସାର୍ବଜନୀନ ଶିକ୍ଷାଲାଭ ଡ଼ିଜାଇନ ((
ପ୍ରଧାନମନ୍ତ୍ରୀଙ୍କ ଅଧ୍ୟକ୍ଷତାରେ ପିଏମ କେୟାର୍ସ ପାଣ୍ଠି ଟ୍ରଷ୍ଟିବୋର୍ଡ ବୈଠକ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦି ପିଏମ କେୟାର୍ସ ପାଣ୍ଠି ବୋର୍ଡ ଅଫ ଟ୍ରଷ୍ଟି ବୈଠକରେ (୨୦–୦୯–୨୦୨୨) ଅଧ୍ୟକ୍ଷତା କରିଛନ୍ତି । ବୈଠକରେ ପିଏମ କେୟାର୍ସ ପାଣ୍ଠି ଓ ୪୩୪୫ ଜଣ ଶିଶୁଙ୍କୁ ସହାୟତା ପ୍ରଦାନ କରିଥିବା ପିଏମ କେୟାର୍ସ ଶିଶୁ ଯୋଜନା ନେଇ ମଧ୍ୟ ନିଆଯାଉଥିବା ବିଭିନ୍ନ ପଦକ୍ଷେପର ବିବରଣୀ ପ୍ରଦାନ କରାଯାଇଥିଲା । ଦେଶର ଜଟିଳ ପରିସ୍ଥିତି କାଳରେ ପାଣ୍ଠି ଦ୍ୱାରା ଗ୍ରହଣ କରାଯାଇଥିବା ଭୂମିକା ନେଇ ଟ୍ରଷ୍ଟ ସଦସ୍ୟଗଣ ସନ୍ତୋଷ ବ୍ୟକ୍ତ କରିଥିଲେ । ପ୍ରଧାନମନ୍ତ୍ରୀ ମଧ୍ୟ ଦେଶବାସୀ ଆକୁଣ୍ଠ ଚିତ୍ତରେ ପିଏମ କେୟାର୍ସ ପାଣ୍ଠିକୁ ଦାନ କରୁଥିବାରୁ ସେମାନଙ୍କ ପ୍ରଶଂସା କରିଥିଲେ । ପିଏମ କେୟାର୍ସ ପାଣ୍ଠି କେବଳ ରିଲିଫ ସହାୟତା ଜରିଆରେ ବିପର୍ଯ୍ୟୟ ଓ ଜରୁରୀ ପରିସ୍ଥିତିରେ ସାହାଯ୍ୟ କରୁନାହିଁ ବରଂ ଏହାର ଏକ ବ୍ୟାପକ ଦୃଷ୍ଟିକୋଣ ସ୍ୱରୂପ ଏହା ବିପର୍ଯ୍ୟୟ ପ୍ରଶମନ ଓ ସାମର୍ଥ୍ୟ ବିକାଶ ପଦକ୍ଷେପମାନ ମଧ୍ୟ କିପରି ଗ୍ରହଣ କରିଛି ସେ ସମ୍ପର୍କରେ ଆଲୋଚନା ମଧ୍ୟ ହୋଇଥିଲା । ପିଏମ କେୟାର୍ସ ପାଣ୍ଠିର ଏକ ଅବିଚ୍ଛେଦ ଅଂଶ ହୋଇଥିବାରୁ ପ୍ରଧାନମନ୍ତ୍ରୀ ଟ୍ରଷ୍ଟ ସଦସ୍ୟମାନଙ୍କୁ ସ୍ୱାଗତ ଜଣାଇଥିଲେ । ବୈଠକରେ ପିଏମ କେୟାର୍ସ ପାଣ୍ଠିର ଟ୍ରଷ୍ଟି ଯଥା କେନ୍ଦ୍ର ଗୃହମନ୍ତ୍ରୀ ଓ ଅର୍ଥମନ୍ତ୍ରୀଙ୍କ ସମେତ ନୂତନ ମନୋନୀତ ଟ୍ରଷ୍ଟିମାନେ ମଧ୍ୟ ଯୋଗ ଦେଇଥିଲେ । ସେମାନେ ହେଲେ: ସୁପ୍ରିମକୋର୍ଟର ପୂର୍ବତନ ବିଚାରପତି ଜଷ୍ଟିସ କେ ଟି ଥୋମାସ ପୂର୍ବତନ ଲୋକସଭା ଉପବାଚସ୍ପତି ଶ୍ରୀ କରିଆ ମୁଣ୍ଡା ଟାଟାସନ୍ସର ସମ୍ମାନୀୟ ଅଧ୍ୟକ୍ଷ ରତନ ଟାଟା ପିଏମ କେୟାର୍ସ ପାଣ୍ଠିର ଉପଦେଷ୍ଟା ମଣ୍ଡଳୀ ଗଠନ ପାଇଁ ଟ୍ରଷ୍ଟ ନିମ୍ନଲିଖିତ ସୁନାମଧନ୍ୟ ବ୍ୟକ୍ତିମାନଙ୍କୁ ମନୋନୀତ କରିବାକୁ ନିଷ୍ପତ୍ତି ନେଇଛି ଶ୍ରୀ ରାଜୀବ ମେହର୍ଷି, ପୂର୍ବତନ ଲେଖା ମହାନିୟନ୍ତ୍ରକ ଶ୍ରୀମତୀ ସୁଧା ମୂର୍ତ୍ତି ପୂର୍ବତନ ଅଧ୍ୟକ୍ଷ ଇନଫୋସିସ ଶ୍ରୀ ଆନନ୍ଦ ଶାହ ସହ ପ୍ରତିଷ୍ଠାତା ଟେକ ଫର ଇଣ୍ଡିଆ ଓ ପୂର୍ବତନ ଇଣ୍ଡିକର୍ପସ ଓ ପିରାମଲ ଫାଉଣ୍ଡେସନ ସିଇଓ ନୂତନ ଟ୍ରଷ୍ଟି ଓ ଉପଦେଷ୍ଠାମଣ୍ଡଳୀ ଯୋଗୁଁ ପିଏମ କେୟାର୍ସ ପାଣ୍ଠିର ବ୍ୟାପକ କାର୍ଯ୍ୟ ଦକ୍ଷତା ବୃଦ୍ଧି ପାଇବ ବୋଲି ପ୍ରଧାନମନ୍ତ୍ରୀ କହିଥିଲେ । ସାଧାରଣ ଜୀବନରେ ସେମାନଙ୍କ ଦୀର୍ଘ ଅଭିଜ୍ଞତା ଜନସାଧାରଣଙ୍କ ପାଇଁ ଉଦ୍ଦିଷ୍ଟ ପାଣ୍ଠିକୁ ଅଧିକ ଉତ୍ତରଦାୟୀ ଓ ମଜଭୁତ କରିବ ବୋଲି ସେ କହିଛନ୍ତି ।
ପ୍ରଧାନମନ୍ତ୍ରୀ କୁସ୍ତି ଖେଳାଳି ପୂଜା ଗେହଲଟଙ୍କୁ ତାଙ୍କର ଆଗାମୀ ଉଜ୍ଜ୍ୱଳ ଭବିଷ୍ୟତ ପାଇଁ ଉତ୍ସାହିତ କଲେ

ଏଏନଆଇର ଏକ ଟ୍ୱିଟରେ କୁସ୍ତି ଖେଳାଳି ପୂଜା ଗେହଲଟ ମହିଳା ୫୦ କିଲୋଗ୍ରାମ ଫ୍ରିଷ୍ଟାଇଲ କୁସ୍ତିରେ କାଂସ୍ୟ ପଦକ ଜିତି ଭାବୁକ ହୋଇଥିବା ଦେଖିବାକୁ ମିଳିଥିଲା । ପ୍ରଧାନମନ୍ତ୍ରୀ ଏହା ଉପରେ ଜବାବ ଦେଇ ପୂଜା ଗେହଲଟଙ୍କୁ ତାଙ୍କର ଉଜ୍ଜ୍ୱଳ ଭବିଷ୍ୟତ ନିମନ୍ତେ ଉତ୍ସାହିତ କରିଛନ୍ତି । ପ୍ରଧାନମନ୍ତ୍ରୀ ଏକ ଟ୍ୱିଟରେ କହିଛନ୍ତି; ‘‘ପୂଜା, ଆପଣଙ୍କର ଏହି ପଦକ ଉତ୍ସବ ମନାଇବା ପାଇଁ ଉଦ୍ଦିଷ୍ଟ, କ୍ଷମା ପ୍ରାର୍ଥନା ପାଇଁ ନୁହେଁ । ଆପଣଙ୍କ ଜୀବନଯାତ୍ରା ଆମକୁ ପ୍ରେରଣା ଦେଉଛି, ଆପଣଙ୍କ ସଫଳତା ଆମକୁ ଖୁସି କରୁଛି । ଆପଣ ଆଗକୁ ବହୁତ ବଡ଼ ସଫଳତା ହାସଲ କରନ୍ତୁ, ଏହିଭଳି ଭାବେ ଚମକୁ ଥାଆନ୍ତୁ ।’’
ଅଗଷ୍ଟ ୪ ତାରିଖରେ ଧରମପୁର ଶ୍ରୀମଦ୍ ରାଜଚନ୍ଦ୍ର ମିଶନର ବିଭିନ୍ନ ପ୍ରକଳ୍ପର ଉଦଘାଟନ ଓ ଭିତ୍ତିପ୍ରସ୍ତର ସ୍ଥାପନ କରିବେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅଗଷ୍ଟ ୪ତାରିଖ ଅପରାହ୍ନ ୪.୩୦ରେ ଭିଡିଓ କନଫରେନ୍ସି ମାଧ୍ୟମରେ ଗୁଜୁରାଟର ଭାଲସାଦ ଜିଲ୍ଲାର ଧରମପୁରର ଶ୍ରୀମଦ୍ ରାଜଚନ୍ଦ୍ର ମିଶନର ବିଭିନ୍ନ ପ୍ରକଳ୍ପର ଉଦଘାଟନ ଓ ଭିତ୍ତିପ୍ରସ୍ତର ସ୍ଥାପନ କରିବେ । ପ୍ରଧାନମନ୍ତ୍ରୀ ଭାଲସାଦର ଧରମପୁରରେ ଶ୍ରୀମଦ୍ ରାଜଚନ୍ଦ୍ର ଡାକ୍ତରଖାନାର ଉଦଘାଟନ କରିବେ । ସମଗ୍ର ପ୍ରକଳ୍ପର ମୂଲ୍ୟ ପ୍ରାୟ ୨୦୦ କୋଟି ଟଙ୍କା । ଏହା ଏକ ୨୫୦ ଶଯ୍ୟା ବିଶିଷ୍ଟ ମଲ୍ଟି ସ୍ପେଶିଆଲିଟି ଡାକ୍ତରଖାନା ଯାହାକି ଅତ୍ୟାଧୁନିକ ଚିକିତ୍ସା ଭିତ୍ତିଭୂମି ସହିତ ବିଶ୍ୱ ସ୍ତରର ଚିକିତ୍ସା ସୁବିଧା ବିଶେଷ ଭାବରେ ଦକ୍ଷିଣ ଗୁଜୁରାଟ ଅଞ୍ଚଳର ଲୋକଙ୍କୁ ଯୋଗାଇବ । ପ୍ରଧାନମନ୍ତ୍ରୀ ଶ୍ରୀମଦ୍ ରାଜଚନ୍ଦ୍ର ପ୍ରାଣୀ ଚିକିତ୍ସାଳୟର ଭିତ୍ତିପ୍ରସ୍ତର ସ୍ଥାପନ କରିବେ । ପ୍ରାୟ ୭୦ କୋଟି ଟଙ୍କା ବ୍ୟୟରେ ୧୫୦ ଶଯ୍ୟା ବିଶିଷ୍ଟ ଏହି ଡାକ୍ତରଖାନା ର୍ନିମାଣ କରାଯିବ । ଏହା ଡାକ୍ତରଖାନା ଅତ୍ୟାଧୁନିକ ଚିକିତ୍ସା ସୁବିଧା ଏବଂ ଉତ୍ସର୍ଗୀକୃତ ପ୍ରାଣୀ ଚିକିତ୍ସକ ଦଳ ଏବଂ ଅନ୍ୟାନ୍ୟ କର୍ମଚାରୀ ସହିତ ସଜ୍ଜିତ ହେବ । ପଶୁମାନଙ୍କର ଯତ୍ନ ଏବଂ ରକ୍ଷଣାବେକ୍ଷଣ ପାଇଁ ପାରମ୍ପାରିକ ଔଷଧ ସହିତ ଡାକ୍ତରଖାନା ସାମଗ୍ରିକ ଚିକିତ୍ସା ସେବା ଯୋଗାଇବ । ଏହି ଅବସରରେ ପ୍ରଧାନମନ୍ତ୍ରୀ ମହିଳାମାନଙ୍କ ପାଇଁ ଶ୍ରୀମଦ୍ ରାଜଚନ୍ଦ୍ର ଉତ୍କର୍ଷ କେନ୍ଦ୍ରର ଭିତ୍ତିପ୍ରସ୍ତର ସ୍ଥାପନ କରିବେ । ଏହା ପ୍ରାୟ ୪୦ କୋଟି ଟଙ୍କା ବ୍ୟୟରେ ନିର୍ମିତ ହେବ । ଏଥିରେ ମନୋରଞ୍ଜନ ପାଇଁ ସୁବିଧା, ଆତ୍ମ–ବିକାଶ ଅଧିବେଶନ ପାଇଁ ଶ୍ରେଣୀଗୃହ, ବିଶ୍ରାମ ସ୍ଥାନ ଆଦି ରହିବ । ଏହା ୭୦୦ ରୁ ଅଧିକ ଆଦିବାସୀ ମହିଳାଙ୍କୁ ନିୟୋଜିତ କରିବ ଏବଂ ପରବର୍ତ୍ତୀ ସମୟରେ ହଜାର ହଜାର ଲୋକଙ୍କୁ ଜୀବିକା ଯୋଗାଇବ ।
ବାରଣାସୀ ଗସ୍ତ ବେଳେ ପ୍ରଧାନମନ୍ତ୍ରୀଙ୍କ ଦ୍ଵାରା ବିଭିନ୍ନ ଉନ୍ନୟନ କାର୍ଯ୍ୟକ୍ରମର ଶୁଭାରମ୍ଭ,

ଦୀପାବଳି ଶୁଭେଚ୍ଛା ବାର୍ତ୍ତା ଯବାନମାନଙ୍କୁ ପଠାଇବା ପାଇଁ ଦେଶବାସୀଙ୍କୁ ପ୍ରଧାନମନ୍ତ୍ରୀଙ୍କ ଆହ୍ଵାନ ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ ଆଜି ବାରଣାସୀଠାରେ ବିଭିନ୍ନ ଉନ୍ନୟନମୂଳକ କାର୍ଯ୍ୟକ୍ରମର ଶୁଭାରମ୍ଭ କରିଛନ୍ତି । ଏହିସବୁ ଯୋଜନାଗୁଡ଼ିକ ମଧ୍ୟରେ ବାରଣାସୀ ବିଦ୍ୟୁତ ସବ୍-ଷ୍ଟେସନର ୭୬୫/୪୦୦ କେଭି ଜିଆଇଏସ ଲୋକାର୍ପଣ, ବାରଣାସୀ ନଗର ଗ୍ୟାସ ବିତରଣ ପ୍ରକଳ୍ପର ଭିତ୍ତିପ୍ରସ୍ତର ସ୍ଥାପନ, ବାରଣାସୀ ପୋଷ୍ଟାଲ୍ କ୍ଷେତ୍ରର ଶୁଭାରମ୍ଭ, ଡ଼ିଜେଲ୍ ଲୋକୋମୋଟିଭ୍ ୱାର୍କସ୍ (ପ୍ରଥମ ପର୍ଯ୍ୟାୟ) ସଂପ୍ରସାରଣ ପ୍ରକଳ୍ପର ଶୁଭାରମ୍ଭ, ଆହ୍ଲାବାଦ-ବାରଣାସୀ ମଧ୍ୟରେ ଦ୍ଵିତୀୟ ରେଳ ଲାଇନ୍ ନିର୍ମାଣ ଓ ବିଦ୍ୟୁତିକରଣ କାର୍ଯ୍ୟର ଭିତ୍ତିପ୍ରସ୍ତର ସ୍ଥାପନ ଏବଂ ରାଜାତଲାବ ରେଳ ଷ୍ଟେସନ୍ ନିକଟରେ ନଷ୍ଟଶୀଳ ସାମଗ୍ରୀ ପଣ୍ୟ (Perishable Cargo) କେନ୍ଦ୍ର ସ୍ଥାପନ ଆଦି କାର୍ଯ୍ୟକ୍ରମ ଅନ୍ତର୍ଭୁକ୍ତ। ଏହି ଅବସରରେ ପ୍ରଧାନମନ୍ତ୍ରୀ ଶ୍ରୀ ମୋଦୀ ସୁକନ୍ୟା ସମୃଦ୍ଧି ଯୋଜନାର କେତେକ ହିତାଧିକାରୀଙ୍କୁ ସମ୍ବର୍ଦ୍ଧିତ କରିଥିଲେ ଏବଂ ଉଜ୍ଜଳା ଯୋଜନାର ହିତାଧିକାରୀମାନଙ୍କୁ ଏଲପିଜି ସଂଯୋଗ ବଣ୍ଟନ କରିଥିଲେ। ବାରଣାସୀ ନଗରୀ ଉପରେ ଜାରି କରାଯାଇଥିବା ଏକ ସ୍ମାରକୀ ଡ଼ାକଟିକଟକୁ ମଧ୍ୟ ପ୍ରଧାନମନ୍ତ୍ରୀ ଏହି ଅବସରରେ ଉନ୍ମୋଚନ କରିଥିଲେ। ବାରଣାସୀ ଗସ୍ତ ଅବସରରେ ବିଭିନ୍ନ କାର୍ଯ୍ୟକ୍ରମରେ ଉଦ୍ବୋଧନ ଦେଇ ପ୍ରଧାନମନ୍ତ୍ରୀ କହିଲେ ଯେ ଆଗାମୀ ଦୀପାବଳି ଅବସରରେ ଦେଶର ଜନସାଧାରଣଙ୍କ ଶୁଭେଚ୍ଛା ବାର୍ତ୍ତା ସୀମାରେ ମୁତୟନ ହୋଇଥିବା ବୀର ଯବାନମାନଙ୍କ ନିକଟରେ ପହଂଚିବା ଆବଶ୍ୟକ। କେନ୍ଦ୍ର ସରକାର କାର୍ଯ୍ୟକାରୀ କରୁଥିବା ବିଭିନ୍ନ ଲୋକକଲ୍ୟାଣମୂଳକ ଯୋଜନାଗୁଡ଼ିକ ଯେପରି ନିର୍ଦ୍ଧାରିତ ସମୟସୀମା ଭିତରେ ସଂପୂର୍ଣ୍ଣ ହୋଇପାରିବ ସେଥିପାଇଁ ସରକାର ବଦ୍ଧପରିକର। ତେଣୁ କେବଳ ଏଭଳି ପ୍ରକଳ୍ପଗୁଡ଼ିକର ଭିତ୍ତିପ୍ରସ୍ତର ସ୍ଥାପନା ନୁହେଁ, ସେଗୁଡ଼ିକ ଯେଭଳି ନିର୍ଦ୍ଧାରିତ ସମୟରେ ଶୁଭାରମ୍ଭ କରାଯାଏ ଏହା ଉପରେ ସରକାର ଗୁରୁତ୍ଵ ଆରୋପ କରନ୍ତି। ଜନକଲ୍ୟାଣମୂଳକ କାର୍ଯ୍ୟକ୍ରମ ଗୁଡ଼ିକର ଯେପରି ସଫଳ ଭାବେ ରୂପାୟନ ହୁଏ ଏବଂ ସେଥିରୁ ଦେଶର ଜନସାଧାରଣ ବାସ୍ତବ ସୁଫଳ ପାଇପାରନ୍ତି ତାହା ସୁନିଶ୍ଚିତ କରିବା ତାଙ୍କ ସରକାରଙ୍କ ମୂଳ ଉଦ୍ଦେଶ୍ୟ। ତେଣୁ ସଦା ସର୍ବଦା ପରିବେଶଅନୁକୂଳ ଉଦ୍ୟମ ଆରମ୍ଭ କରାଯିବା ଉପରେ ଶ୍ରୀ ମୋଦୀ ଗୁରୁତ୍ଵ ଆରୋପ କରିଥିଲେ। ଭାରତୀୟ ରେଳବାଇ ଏହିଭଳି ପଦକ୍ଷେପ ଗ୍ରହଣ କରୁଛି ବୋଲି ସେ ସୂଚାଇଥିଲେ। ଏହା ଭାରତର ବିକାଶର ଇଂଜିନ୍ ଭାବେ ମୁଣ୍ଡ ଟେକିବ ବୋଲି ପ୍ରଧାନମନ୍ତ୍ରୀ କହିଛନ୍ତି ।
ପ୍ରଧାନମନ୍ତ୍ରୀ ସ୍ୱାସ୍ଥ୍ୟ ସୁରକ୍ଷା ଯୋଜନାରେ ତାମିଲନାଡ଼ୁ, ତେଲଙ୍ଗାନାରେ ଦୁଇଟି ନୂଆ ଏମ୍ସ ପ୍ରତିଷ୍ଠାକୁ କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ଆଜି ତାମିଲନାଡ଼ୁର ମଦୁରାଇରେ 1264 କୋଟି ଟଙ୍କା ବ୍ୟୟରେ ଏବଂ ତେଲଙ୍ଗାନାର ବିବି ନଗରରେ 1028 କୋଟି ଟଙ୍କା ଖର୍ଚ୍ଚରେ ଦୁଇଟି ନୂତନ ଅଖିଳ ଭାରତୀୟ ଆୟୁର୍ବିଜ୍ଞାନ ପ୍ରତିଷ୍ଠାନ (AIIMS) ସ୍ଥାପନା କରିବାର ପ୍ରସ୍ତାବକୁ ମଞ୍ଜୁରି ଦେଇଛନ୍ତି । ଉଭୟ ସ୍ଥାନରେ ଏମ୍ସ ପ୍ରତିଷ୍ଠା ପ୍ରଧାନମନ୍ତ୍ରୀ ସ୍ୱାସ୍ଥ୍ୟ ସୁରକ୍ଷା ଯୋଜନା (PMSSY) ଅଧୀନରେ କରାଯିବ । କେନ୍ଦ୍ର କ୍ୟାବିନେଟ ଉପରୋକ୍ତ ଦୁଇଟି ଏମ୍ସରେ 2,25,000 ଟଙ୍କା (ନିର୍ଦ୍ଧାରିତ+ଏନପିଏ କିନ୍ତୁ ବେତନ + ଏନପିଏ 2,37,500ରୁ ଅଧିକ ନୁହେଁ) ମୂଳ ବେତନରେ ନିର୍ଦ୍ଦେଶକଙ୍କ ଗୋଟିଏ ଲେଖାଏଁ ପଦବୀ ସୃଷ୍ଟିକୁ ମଧ୍ୟ ମଞ୍ଜୁରି ଦେଇଛନ୍ତି । ଲାଭ : ପ୍ରତ୍ୟେକ ନୂତନ ଏମ୍ସରେ ସ୍ନାତକ (MBBS) 100ଟି ସିଟ ଏବଂ ବିଏସସି (ନର୍ସିଂ)ର 60ଟି ସିଟ ରହିବ । ପ୍ରତ୍ୟେକ ଏମ୍ସରେ 15-20ଟି ସୁପର ସ୍ପେଶାଲିଟି ବିଭାଗ ରହିବ । ପ୍ରତ୍ୟେକ ନୂଆ ଏମ୍ସରେ ପାଖାପାଖି 750 ଶଯ୍ୟା ଯୋଡ଼ି ହେବ । ବର୍ତ୍ତମାନ କାର୍ଯ୍ୟକ୍ଷମ ଏମ୍ସର ଡାଟା ଅନୁଯାୟୀ ଆଶା କରାଯାଉଛି ଯେ ଦୈନିକ ନୂଆ ଏମ୍ସରେ 1500 ବାହ୍ୟ ରୋଗୀ ଏବଂ ପ୍ରତିମାସରେ 1 ହଜାର ଇନଡୋର ରୋଗୀ ଚିକିତ୍ସା ପାଇଁ ଆସିବେ । ପ୍ରକଳ୍ପର ବିବରଣୀ : ନୂଆ ଏମ୍ସର ପ୍ରତିଷ୍ଠାରେ ଡାକ୍ତରଖାନା ନିର୍ମାଣ, ଚିକିତ୍ସା ଏବଂ ନର୍ସିଂ ପାଠ୍ୟକ୍ରମ ଲାଗି ଶିକ୍ଷାର ବ୍ଲକ ପ୍ରସ୍ତୁତ କରିବା, ଆବାସିକ ପରିସର ନିର୍ମାଣ ଏବଂ ଏମ୍ସ ନୂଆଦିଲ୍ଲୀ ଏବଂ ପିଏମଏସଏସୱାଇର ପର୍ଯ୍ୟାୟ-1 ଅନ୍ତର୍ଗତ ଆରମ୍ଭ କରାଯାଇଥିବା 6ଟି ନୂଆ ଏମ୍ସ ଭଳି ସମ୍ବନ୍ଧିତ ସୁବିଧା/ସେବା ପ୍ରଦାନ କରିବା ସାମିଲ ରହିଛି । ଉପରୋକ୍ତ କ୍ଷେତ୍ରରେ ତୃତୀୟ ସ୍ତରର ସ୍ୱାସ୍ଥ୍ୟ ସେବା, ଚିକିତ୍ସା ଶିକ୍ଷା, ନର୍ସିଂ ଶିକ୍ଷା ଏବଂ ଗବେଷଣା ଲାଗି ଜାତୀୟ ଗୁରୁତ୍ୱ ବହନ କରୁଥିବା ପ୍ରତିଷ୍ଠାନ ଭାବେ ନୂତନ ଏମ୍ସ ପ୍ରତିଷ୍ଠା କରିବା ଏହାର ଉଦ୍ଦେଶ୍ୟ । ପ୍ରସ୍ତାବିତ ପ୍ରତିଷ୍ଠାନରେ 750 ଶଯ୍ୟା ବିଶିଷ୍ଟ ଡାକ୍ତରଖାନା ହେବ ଯେଉଁଥିରେ ଜରୁରୀକାଳୀନ/ଟ୍ରମା ଶଯ୍ୟା, ଆୟୁଷ ଶଯ୍ୟା, ଘରୋଇ ଶଯ୍ୟା, ଆୟୁଷ ବ୍ଲକ, ଅଡିଟୋରିୟମ, ରାତ୍ର ଆଶ୍ରୟସ୍ଥଳୀ, ଅତିଥି ଗୃହ, ଛାତ୍ରାବାସ ଏବଂ ଅବାସିକ ସୁବିଧା ରହିବ । ନୂଆ ଏମ୍ସ ପ୍ରତିଷ୍ଠା ଦ୍ୱାରା ପୁଞ୍ଜି ସମ୍ପତ୍ତିର ନିର୍ମାଣ ହେବ ଯେଉଁଥିପାଇଁ ଆବଶ୍ୟକ ବିଶେଷଜ୍ଞତା ସମ୍ପନ୍ନ ମାନବ ସମ୍ବଳର ସୃଷ୍ଟି 6ଟି ନୂଆ ଏମ୍ସ ଢାଞ୍ଚାରେ କରାଯିବ । ଏହି ପ୍ରତିଷ୍ଠାନଗୁଡ଼ିକ ଉପରେ ହେଉଥିବା ଖର୍ଚ୍ଚ ଅନୁଦାନ ସହାୟତା ଭାବେ ସ୍ୱାସ୍ଥ୍ୟ ଏବଂ ପରିବାର କଲ୍ୟାଣ ମନ୍ତ୍ରଣାଳୟର ପିଏମଏସଏସୱାଇ ବଜେଟ ଉତ୍ସରୁ ଦିଆଯିବ । ତାମିଲନାଡ଼ୁ ଏବଂ ତେଲଙ୍ଗାନାରେ ନୂଆ ଏମ୍ସ ପ୍ରତିଷ୍ଠାର ସମୟ ସୀମା 45 ମାସ ହେବ । ଏଥିରେ ନିର୍ମାଣ ପୂର୍ବବର୍ତ୍ତୀ 10 ମାସ, ନିର୍ମାଣ ସମୟର 32 ମାସ ଏବଂ ସ୍ଥାୟୀତ୍ୱ/ଚାଲୁ କରିବା ପର୍ଯ୍ୟାୟର 3 ମାସ ରହିବ । ନିର୍ମାଣ ବ୍ୟୟ ଏବଂ ନୂଆ ଏମ୍ସ ଚଳାଇବାର ଖର୍ଚ୍ଚ ପିଏମଏସଏସୱାଇ ଅନ୍ତର୍ଗତ କେନ୍ଦ୍ର ସରକାର ବହନ କରିବେ । ପ୍ରଭାବ : ନୂଆ ଏମ୍ସ ପ୍ରତିଷ୍ଠା ଦ୍ୱାରା ଏହି ଅଞ୍ଚଳରେ କେବଳ ଡାକ୍ତରୀ ଶିକ୍ଷା ଏବଂ ତାଲିମରେ ପରିବର୍ତ୍ତନ ଆସିବ ନାହିଁ ବରଂ ଦେଶରେ ସ୍ୱାସ୍ଥ୍ୟସେବା ପେସାଦାରମାନଙ୍କ ଅଭାବ ଦୂର ହୋଇପାରିବ । ନୂଆ ଏମ୍ସର ପ୍ରତିଷ୍ଠା ଦ୍ୱାରା ଜନସାଧାରଣଙ୍କୁ ସୁପର ସ୍ପେଶାଲିଟି ସ୍ୱାସ୍ଥ୍ୟସେବା ପ୍ରଦାନ କରିବା ଏବଂ ସଂଖ୍ୟାଧିକ ଡାକ୍ତର ଓ ଅନ୍ୟ ସ୍ୱାସ୍ଥ୍ୟକର୍ମୀମାନଙ୍କୁ ସୃଷ୍ଟି କରିବାର ଦ୍ୱୈତ ଉଦ୍ଦେଶ୍ୟ ପୂରଣ ହୋଇପାରିବ । ଯେଉଁମାନେ ଜାତୀୟ ସ୍ୱାସ୍ଥ୍ୟ ମିଶନ (NHM) ଅନ୍ତର୍ଗତ ପ୍ରସ୍ତୁତ କରାଯାଉଥିବା ପ୍ରାଥମିକ ଏବଂ ଦ୍ୱିତୀୟ ସ୍ତରର ପ୍ରତିଷ୍ଠାନ/ସୁବିଧା ଲାଗି ଉପଲବ୍ଧ ହୋଇପାରିବେ । ନୂଆ ଏମ୍ସର ନିର୍ମାଣରେ ସମ୍ପୂର୍ଣ୍ଣ ଭାବେ କେନ୍ଦ୍ର ସରକାରଙ୍କ ଧନରାଶି ବ୍ୟୟ ହେବ । ପରିଚାଳନା ଏବଂ ରକ୍ଷଣାବେକ୍ଷଣର ଖର୍ଚ୍ଚ ସମ୍ପୂର୍ଣ୍ଣ ଭାବେ କେନ୍ଦ୍ର ସରକାର ବହନ କରିବେ । ନିଯୁକ୍ତି ସୁଯୋଗ ସୃଷ୍ଟି : ଏହି ରାଜ୍ୟଗୁଡ଼ିକରେ ନୂଆ ଏମ୍ସ ପ୍ରତିଷ୍ଠା ଦ୍ୱାରା ପ୍ରତ୍ୟେକ ଏମ୍ସରେ ବିଭିନ୍ନ ଶିକ୍ଷକ ଏବଂ ଅଣଶିକ୍ଷକ ପଦବୀରେ ପାଖାପାଖି 3 ହଜାର ଲୋକମାନଙ୍କୁ ନିଯୁକ୍ତି ସୁଯୋଗ ପ୍ରାପ୍ତ ହେବ । ସପିଂ ସେଣ୍ଟର, କ୍ୟାଂଟିନ ଭଳି ସୁବିଧା ଏବଂ ସେବା କାରଣରୁ ନୂଆ ଏମ୍ସ ପାର୍ଶ୍ଵବର୍ତ୍ତୀ ଇଲାକାରେ ପରୋକ୍ଷ ନିଯୁକ୍ତି ସୁଯୋଗ ସୃଷ୍ଟି ହେବ । ବିଭିନ୍ନ ନୂଆ ଏମ୍ସ ନିର୍ମାଣ ସମୟରେ ବହୁସଂଖ୍ୟକ ଲୋକଙ୍କୁ ରୋଜଗାର ମିଳିପାରିବ ବୋଲି ଆଶା କରାଯାଉଛି ।
ପ୍ରଧାନମନ୍ତ୍ରୀ ସଂଗ୍ରହାଳୟ ବୁଲି ଦେଖିବା ପାଇଁ ପ୍ରଧାନମନ୍ତ୍ରୀଙ୍କ ଆହ୍ୱାନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ପ୍ରଧାନମନ୍ତ୍ରୀ ସଂଗ୍ରହାଳୟ ବୁଲି ଦେଖିବା ପାଇଁ ନାଗରିକମାନଙ୍କୁ ଆହ୍ୱାନ ଜଣାଇଛନ୍ତି । କେନ୍ଦ୍ର ପର୍ଯ୍ୟଟନ, ସଂସ୍କୃତି ଓ ଉତ୍ତର ପୂର୍ବାଞ୍ଚଳ ବିକାଶ ମନ୍ତ୍ରୀ ଜି କିଶନ ରେଡ୍ଡିଙ୍କ ଟ୍ୱିଟ ପ୍ରତ୍ୟୁତ୍ତରରେ ପ୍ରଧାନମନ୍ତ୍ରୀ ଟ୍ୱିଟ କରିଛନ୍ତି; “@PMSangrahalayaର ଲାଇଟ ଓ ସାଉଣ୍ଡ ଶୋ ଭ୍ରମଣ ଅଭିଜ୍ଞତାକୁ ଆହୁରି ଚିତ୍ତାକର୍ଷକ କରିବ । ନିଶ୍ଚିତ ଆସନ୍ତୁ ।”
ଗୁରୁଦେବ ଟାଗୋରଙ୍କୁ ତାଙ୍କ ଜୟନ୍ତୀରେ ପ୍ରଣାମ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଗୁରୁଦେବ ଟାଗୋରଙ୍କୁ ତାଙ୍କ ଜୟନ୍ତୀରେ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ମୁଁ ଗୁରୁଦେବ ଟାଗୋରଙ୍କୁ ତାଙ୍କ ଜୟନ୍ତୀରେ ପ୍ରଣାମ କରୁଛି । ଚିନ୍ତା ଏବଂ କାର୍ଯ୍ୟରେ ସେ ଲକ୍ଷ ଲକ୍ଷ ଲୋକଙ୍କୁ ପ୍ରେରଣା ଯୋଗାଇ ଚାଲିଛନ୍ତି । ସେ ଆମକୁ ଦେଶ, ସଂସ୍କୃତି ଏବଂ ନୈତିକତା ପାଇଁ ଗର୍ବିତ ହେବାକୁ ଶିକ୍ଷା ଦେଇଛନ୍ତି । ସେ ଶିକ୍ଷା, ଶୈଖିକ ଏବଂ ସାମାଜିକ ସଶକ୍ତିକରଣ ଉପରେ ଗୁରୁତ୍ୱାରୋପ କରିଛନ୍ତି । ଭାରତ ପାଇଁ ତାଙ୍କର ଦୂରଦୃଷ୍ଟି ପୂରଣ କରିବାକୁ ଆମେ ପ୍ରତିବଦ୍ଧ ।”
ବିତ୍ତୀୟ ସଂକଳ୍ପ ଓ ଜମା ରାଶି ବୀମା ବିଲ୍-2017 ଆଗତ କରିବା ପ୍ରସ୍ତାବକୁ କ୍ୟାବିନେଟର ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ବିତ୍ତୀୟ ସଂକଳ୍ପ ଓ ଜମା ରାଶି ବୀମା ବିଲ୍-2017 ଆଗତ କରିବା ପ୍ରସ୍ତାବକୁ ମଞ୍ଜୁରି ମିଳିଛି । ଏହି ବଲରେ ବ୍ୟାଙ୍କ, ବୀମା କମ୍ପାନୀ ଓ ଆର୍ଥିକ ସଂସ୍ଥାନଗୁଡ଼ିକ ଦେବାଳିଆ ହେବା ସ୍ଥିତିର ମୁକାବିଲା ପାଇଁ ଏକ ବ୍ୟାପକ ସଂକଳ୍ପ ସହ ଜଡ଼ିତ ବ୍ୟବସ୍ଥା ଉପଲବ୍ଧ ହେବ । ବିତ୍ତୀୟ ସଂକଳ୍ପ ଓ ଜମାରାଶି ବିଲ୍-2017 ଲାଗୁ ହେବା ପରେ ରିଜୋଲ୍ୟୁସନ୍ କର୍ପୋରେସନର ସ୍ଥାପନ ପାଇଁ ମାର୍ଗ ପ୍ରଶସ୍ତ ହେ । ଏହାଦ୍ୱାରା ଏହି ବିଲର ଅନୁସୂଚୀରେ ଥିବା କ୍ଷେତ୍ରୱାରି ଅଧିନିୟମରେ ସଂକଳ୍ପ ସଂକ୍ରାନ୍ତ ବ୍ୟବସ୍ଥାକୁ ସମାପ୍ତ କରିବା ଅବା ସଂଶୋଧିତ କରିବାରେ ସହାୟତା ମିଳିବ । ଏହାର ଫଳସ୍ୱରୂପ ଜମା ରାଶି ବୀମା ଓ ଋଣ ଗ୍ୟାରେଂଟି ନିଗମ ଅଧିନିୟମ, 1961କୁ ସମାପ୍ତ କରିବାଠୁ ନେଇ ଜମା ରାଶି ବୀମା ଅଧିକାରର ହସ୍ତାନ୍ତର ଓ ରିଜୋଲ୍ୟୁସନ୍ କର୍ପୋରେସନ୍ ପ୍ରତି ଉତ୍ତରଦାୟିତ୍ୱ କାଏମ କରିବା ମଧ୍ୟ ସମ୍ଭବପର ହେବ । ରିଜୋଲ୍ୟୁସନ୍ କର୍ପୋରେସନ୍ ବିତ୍ତୀୟ ପ୍ରଣାଳୀର ସ୍ଥାୟିତ୍ୱ ଓ ସ୍ଥିରତାର ସୁରକ୍ଷା କରିବ । ଏକ ଯୁକ୍ତିସଙ୍ଗତ ବୀମା ପର୍ଯ୍ୟନ୍ତ ବାଧ୍ୟତାର ସୀମା ମଧ୍ୟରେ ଉପଭୋକ୍ତାଙ୍କ ସୁରକ୍ଷା କରିବ ତଥା ଯଥାସମ୍ଭବ ଏକ ନିର୍ଦ୍ଦିଷ୍ଟ ସୀମା ପର୍ଯ୍ୟନ୍ତ ଲୋକଙ୍କ ଅର୍ଥର ମଧ୍ୟ ସୁରକ୍ଷା କରାଇବ । ସରକାର ନିକଟରେ ଅଣବିତ୍ତୀୟ ସଂସ୍ଥାନର ଦେବାଳିଆ ସଂକଳ୍ପର ସମାଧାନ ପାଇଁ ଦେବାଳିଆ ଓ ଦେବାଳିଆପଣ ସଂହିତା-2016(କୋଡ୍)କୁ ଲାଗୁ କରାଯାଇଛି । ପ୍ରସ୍ତାବିତ ବିଲ୍ ଆର୍ଥିକ କ୍ଷେତ୍ର ନିମନ୍ତେ ଏକ ସମାଧାନ କାର୍ଯ୍ୟକ୍ରମ ପ୍ରସ୍ତୁତ କରି କୋଡର ପରିପୂରକ ଭୂମିକା ତୁଲାଇବ । ଏହା କାର୍ଯ୍ୟକାରୀ ହେବା ସ୍ଥିତିରେ କୋଡ୍ ସହ ଏହି ବିଲ୍ ଅର୍ଥବ୍ୟବସ୍ଥା ନିମନ୍ତେ ଏକ ବ୍ୟାପକ ସଂକଳ୍ପ ଆଧାରିତ କାର୍ଯ୍ୟକ୍ରମ ଉପଲବ୍ଧ କରାଇବ । ବିତ୍ତୀୟ ସଂକଳ୍ପ ଓ ଜମାରାଶି ବୀମା ବଲ୍-2017ର ଉଦ୍ଦେଶ୍ୟ ହେଉଛି ଆର୍ଥିକ ଓ ଦେବାଳିଆ ବିତ୍ତୀୟ ସେବା ପ୍ରଦାନକାରୀଙ୍କ ଉପଭୋକ୍ତାଙ୍କୁ ଆଶ୍ୱସ୍ତି ଦେବା । ଦେବାଳିଆ ସଂସ୍ଥାକୁ ବଂଚାଇବା ପାଇଁ ଲୋକଙ୍କ ଅର୍ଥର ଉପଯୋଗକୁ ସୀମିତ କରି ବିତ୍ତୀୟ ସଙ୍କଟ ସମୟରେ ବିତ୍ତୀୟ ସେବା ପ୍ରଦାନକାରୀଙ୍କ ମଧ୍ୟରେ ଅନୁଶାସନ ସ୍ଥାପିତ କରିବା ମଧ୍ୟ ଏହାର ଲକ୍ଷ୍ୟ । ଏହା ସହିତ ସଙ୍କଟ ସମୟରେ ଆବଶ୍ୟକ ପ୍ରତିଷେଧକ ପଦକ୍ଷେପ ସୁନିଶ୍ଚିତ କରାଇ ଅର୍ଥବ୍ୟବସ୍ଥାରେ ବିତ୍ତୀୟ ସ୍ଥାୟିତ୍ୱ କାଏମ ରଖିବାରେ ସହାୟତା ମିଳିବ । ଏହି ବିଲର ଲକ୍ଷ୍ୟ ହେଉଛି ବୃହତ ସଂଖ୍ୟକ ଖୁଚୁରା ଜମାକାରୀଙ୍କୁ ଲାଭ ଦେବା ପାଇଁ ଜମାରାଶି ବୀମାର ବର୍ତ୍ତମାନ ଢାଂଚାକୁ ସଶକ୍ତ ଓ ସୁଂଗଠତ କରାଇବା । ଏହା ବ୍ୟତୀତ ଉକ୍ତ ବିଲ୍ ମାଧ୍ୟମରେ ଦେବାଳିଆ ଆର୍ଥିକ ସଂସ୍ଥାନର ସମସ୍ୟାର ସମାଧାନ ପାଇଁ ଲାଗୁଥିବା ସମୟ ଓ ଧନକୁ ହ୍ରାସ କରିବା ମଧ୍ୟ ସାମିଲ ଅଛି ।
ପ୍ରଶାସନିକ ସେବା ଦିବସରେ ପୁରସ୍କାର ପ୍ରଦାନ ସହ ପ୍ରଧାନମନ୍ତ୍ରୀଙ୍କ ସମ୍ବୋଧନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଏକାଦଶ ପ୍ରଶାସନିକ ସେବା ଦିବସରେ ଉଲ୍ଲେଖନୀୟ ସେବା ପାଇଁ ପ୍ରଶାସନିକ ଅଧିକାରୀମାନଙ୍କୁ ପୁରସ୍କାର ପ୍ରଦାନ ସହ ସେମାନଙ୍କୁ ସମ୍ବୋଧିତ କରିଥିଲେ । ଏହି ଦିବସକୁ ପୁନଃସମର୍ପଣ ଦିନ ଭାବେ ବର୍ଣ୍ଣନା କରି ପ୍ରଧାନମନ୍ତ୍ରୀ କହିଥିଲେ ଯେ, ପରିବର୍ତ୍ତିର ସମୟରେ ପ୍ରଶାସନିକ ଅଧିକାରୀମାନେ ସେମାନଙ୍କର ଶକ୍ତି, ସାମର୍ଥ୍ୟ, ଆହ୍ଵାନ ଏବଂ ଦାୟିତ୍ଵବୋଧ ସମ୍ପର୍କରେ ପୂର୍ଣ୍ଣରୂପେ ସଚେତନ ଅଛନ୍ତି । ସେ କହିଥିଲେ ଯେ, ଦୁଇ ଦଶନ୍ଧି ପୂର୍ବେ ଥିବା ପରିସ୍ଥିତି ଏବେ ଆଉ ନାହିଁ । ବହୁତ ପରିବର୍ତ୍ତନ ଘଟିଛି । ଆଗାମୀ ପାଞ୍ଚ ବର୍ଷ ମଧ୍ୟରେ ଆହୁରି ପରିବର୍ତ୍ତନ ଘଟିବ । ଏ ସମ୍ପର୍କରେ ଅଧିକ ବର୍ଣ୍ଣନା କରି ପ୍ରଧାନମନ୍ତ୍ରୀ କହିଥିଲେ ଯେ, ପୂର୍ବରୁ ସରକାରମାନେ ଏକମାତ୍ର ସେବା ଓ ସାମଗ୍ରୀ ପ୍ରଦାନକାରୀ ଥିଲେ । ଏହିପରି ବ୍ୟବସ୍ଥାରେ ଅନେକ ତ୍ରୁଟିବିଚ୍ୟୁତି ରହୁଥିଲା ଯାହାକୁ ଅଣଦେଖା କରାଯିବାର ବହୁତ ସୁଯୋଗ ରହିଥିଲା । ଏବେ ସାଧାରଣ ଲୋକମାନେ ଜାଣିଲେଣି ଯେ, ସରକାରଙ୍କ ଅପେକ୍ଷା ଘରୋଇ ଉଦ୍ୟୋଗ ବେଶ ଭଲ ସେବା ଯୋଗାଇ ଦେଉଛନ୍ତି । ବିଭିନ୍ନ ସ୍ତରରେ ଏବଂ ବିଭିନ୍ନ କ୍ଷେତ୍ରରେ ବିକଳ୍ପ ସେବା ମିଳୁଥିବାରୁ ଏହା ସରକାର ଏବଂ ସରକାରୀ ଅଧିକାରୀମାନଙ୍କ ପାଇଁ ଏକ ବଡ ଚାଲେଞ୍ଜ ହେବା ସହ ଉତ୍ତରଦାୟିତ୍ଵ ବଢି ଯାଇଛି । ଏହି ଅବସରରେ ପ୍ରଧାନମନ୍ତ୍ରୀ ପ୍ରତିଯୋଗିତାମୂଳକ ଭାବନାର ଗୁରୁତ୍ଵ ସମ୍ପର୍କରେ ଅବତାରଣା କରିଥିଲେ । ଏଭଳି ଭାବନା ସମାଜର ପ୍ରତ୍ୟେକ ସ୍ତରରେ ଗୁଣାତ୍ମକ ପରିବର୍ତ୍ତନ ଆଣିଥାଏ । ଯେତେ ଶୀଘ୍ର ସରକାରୀ ସ୍ତରରେ ନିୟନ୍ତ୍ରକ ମନୋଭାବ ସୁଯୋଗ ପ୍ରଦାନକାରୀ ରୂପେ ପରିବର୍ତ୍ତିତ ହେବ ସେତେ ଶୀଘ୍ର ଆହ୍ଵାନଗୁଡିକ ସୁଯୋଗରେ ପରିଣତ ହେବ ବୋଲି ପ୍ରଧାନମନ୍ତ୍ରୀ କହିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ, କେତେକ କାର୍ଯ୍ୟକ୍ଷେତ୍ରରେ ସରକାରୀ ଉପସ୍ଥିତିର ଅଭାବ ଜଳ ଜଳ ହୋଇ ଉପଲବ୍ଧି ହେଉଥିବା ବେଳେ ଏହା ଲୋକଙ୍କ ଉପରେ ବୋଝ ହେବା ଉଚିତ ନୁହେଁ । ପ୍ରଶାସନ ସବୁବେଳେ ଲୋକଙ୍କ ସେବାରେ ନିୟୋଜିତ ହେବାକୁ ପଡିବ ବୋଲି ପ୍ରଧାନମନ୍ତ୍ରୀ କହିଥିଲେ । ପ୍ରଶାସନିକ ସେବା ଦିବସ ପୁରସ୍କାର ପାଇଁ କ୍ରମେ କ୍ରମେ ଦରଖାସ୍ତକାରୀଙ୍କ ସଂଖ୍ୟା ବଢୁଥିବା ସୂଚନା ଦେଇ ସେ କହିଥିଲେ ଯେ, ଗତବର୍ଷ ଏହି ସଂଖ୍ୟା 100ରୁ କମ ଥିବା ବେଳେ ଏବର୍ଷ ତାହା 500 ରୁ ଅଧିକରେ ପହଞ୍ଚିଛି । ଏବେ ସେବାର ମାନ ବୃଦ୍ଧି କରିବା ଏବଂ ଏହାକୁ ନୂତନ ଶୀର୍ଷରେ ପହଞ୍ଚାଇବା ଦିଗରେ ପ୍ରୟାସ ହେବା ଜରୁରୀ । ଅନୁଭୂତି କେବେ ହେଲେ ଯୁବ ଅଧିକାରୀମାନଙ୍କ ସୃଜନାତ୍ମକ ଭାବନାର କଣ୍ଠରୋଧ କରିବା ଉଚିତ ନୁହେଁ । ବରିଷ୍ଠ ଅଧିକାରୀମାନେ ଏ ଦିଗରେ ଅଧିକ ଯତ୍ନଶୀଳ ହେବାକୁ ପ୍ରଧାନମନ୍ତ୍ରୀ ପରାମର୍ଶ ଦେଇଥିଲେ । ଶ୍ରୀ ନରେନ୍ଦ୍ର ମୋଦୀ କହିଥିଲେ ଯେ, ବିନା ପ୍ରଶଂସାରେ ଲୋକଙ୍କ ସେବା କରିବା ହେଲା ପ୍ରଶାସନିକ ସେବାର ଏକ ବଡ ଶକ୍ତି । ତେବେ ସାମାଜିକ ଗଣମାଧ୍ୟମର ବ୍ୟାପକ ଉପଯୋଗ ଦ୍ଵାରା ଏହି ସାମର୍ଥ୍ୟର ହ୍ରାସ ଘଟିବା ଉଚିତ ନୁହେଁ । ସାମାଜିକ ଗଣମାଧ୍ୟମ ଓ ଇ-ପ୍ରଶାସନ ପରିବ୍ୟାପ୍ତ ହେବା ଦ୍ଵାରା ସରକାରୀ ଯୋଜନାଗୁଡିକର ସୁଫଳ ଲୋକଙ୍କ ପାଖରେ ପହଞ୍ଚିବା ସହଜ ହୋଇଥାଏ । ସଂସ୍କାର, କାର୍ଯ୍ୟ ସମ୍ପାଦନ ଓ ବିବର୍ତ୍ତନ ସମ୍ପର୍କରେ ସୂଚନା ଦେଇ ପ୍ରଧାନମନ୍ତ୍ରୀ କହିଥିଲେ ଯେ, ସଂସ୍କାର ପାଇଁ ଦୃଢ ରାଜନୈତିକ ଇଚ୍ଛାଶକ୍ତି ଆବଶ୍ୟକ । କିନ୍ତୁ କାର୍ଯ୍ୟ ସମ୍ପାଦନ ଦିଗଟି ପ୍ରଶାସନିକ ଅଧିକାରୀମାନଙ୍କ ପାଖରୁ ଆସିବାକୁ ପଡିବ । ଅପରପକ୍ଷରେ ଜନ ଭାଗିଦାରୀ ବଢିଲେ ବିବର୍ତ୍ତନ ସଫଳ ହୋଇଥାଏ । ପ୍ରଧାନମନ୍ତ୍ରୀ କହିଥିଲେ ଯେ, ଜାତୀୟ ସ୍ଵାର୍ଥକୁ ଦୃଷ୍ଟିରେ ରଖି ପ୍ରଶାସନିକ ଅଧିକାରୀମାନେ ପ୍ରତ୍ୟେକ ନିଷ୍ପତ୍ତି ନେବାକୁ ପଡିବ । ଏହାହିଁ ସେମାନଙ୍କ ନିର୍ଣ୍ଣୟ ବା ନୀତି ନିର୍ଦ୍ଧାରଣ ପ୍ରକ୍ରିୟାର ପରିମାପକ ହେବା ଉଚିତ । ଆସନ୍ତା 2022ରେ ସ୍ୱାଧିନତା ପ୍ରାପ୍ତିର 75 ବର୍ଷ ପୂର୍ତ୍ତି ହେଉଥିବାରୁ ପ୍ରଶାସକମାନେ ସ୍ଵାଧୀନତା ସଂଗ୍ରାମୀଙ୍କ ସ୍ଵପ୍ନକୁ ସାକାର କରିବା ଦିଗରେ କାରକ ଭାବେ ଭୂମିକା ତୁଲାଇବାକୁ ପ୍ରଧାନମନ୍ତ୍ରୀ ଆହ୍ଵାନ ଦେଇଥିଲେ ।
ଉପରାଷ୍ଟ୍ରପତି ନିର୍ବାଚିତ ଶ୍ରୀ ଜଗଦୀପ ଧନଖଡଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଦେଶର ଉପରାଷ୍ଟ୍ରପତି ଭାବେ ନିର୍ବାଚିତ ହୋଇଥିବା ଶ୍ରୀ ଜଗଦୀପ ଧନଖଡଙ୍କୁ ଅଭିନନ୍ଦନ ଜଣାଇଛନ୍ତି । ଏକ ଟ୍ୱିଟ ଶୃଙ୍ଖଳରେ ପ୍ରଧାନମନ୍ତ୍ରୀ କହିଛନ୍ତି; “ବିଭିନ୍ନ ଦଳରୁ ଅପୂର୍ବ ସମର୍ଥନ ପାଇଁ ଭାରତର ଉପରାଷ୍ଟ୍ରପତି ଭାବେ ନିର୍ବାଚିତ ହୋଇଥିବା ଶ୍ରୀ ଜଗଦୀପ ଧନଖଡଙ୍କୁ ଶୁଭେଚ୍ଛା । ସେ ଜଣେ ନିଆରା ଉପରାଷ୍ଟ୍ରପତି ହେବେ ବୋଲି ମୁଁ ନିଶ୍ଚିତ । ତାଙ୍କ ବୁଦ୍ଧି ଓ ଜ୍ଞାନ ଭାରତକୁ ଲାଭାନ୍ୱିତ କରିବ । @jdhankhar1” “ଶ୍ରୀ ଜଗଦୀପ ଧନକରଙ୍କୁ ଭୋଟ ଦେଇଥିବା ସମସ୍ତ ସାଂସଦଙ୍କୁ ଧନ୍ୟବାଦ ଜଣାଉଛି । ଭାରତ ଆଜାଦୀ କା ଅମୃତ ମହୋତ୍ସବ ପାଳନ କରୁଥିବା ଅବସରରେ ଉତ୍କୃଷ୍ଟ ଆଇନଗତ ଜ୍ଞାନ ଓ ବୁଦ୍ଧିମତା ସମ୍ପନ୍ନ ଜଣେ ଚାଷୀ ପୁଅ ଉପରାଷ୍ଟ୍ରପତି ନିର୍ବାଚିତ ହୋଇଥିବାରୁ ଆମେ ଗର୍ବିତ । @jdhankhar1”
ଅସଂଗଠିତ କ୍ଷେତ୍ରର ଶ୍ରମିକଙ୍କ କଲ୍ୟାଣ ପାଇଁ ଭାରତ ସରକାର ପ୍ରତିବଦ୍ଧ: ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କହିଛନ୍ତି ଯେ ଅସଂଗଠିତ କ୍ଷେତ୍ରର ଶ୍ରମିକଙ୍କ କଲ୍ୟାଣ ପାଇଁ ଭାରତ ସରକାର ପ୍ରତିବଦ୍ଧ । ଶ୍ରୀ ମୋଦୀ ଆହୁରି କହିଛନ୍ତି ଯେ ଦେଶର ଅସଂଗଠିତ ଶ୍ରମିକ ଭାଇ ଓ ଭଉଣୀମାନଙ୍କର ଅଂଶଗ୍ରହଣ ଦେଶର ବିକାଶରେ ଅତ୍ୟନ୍ତ ଗୁରୁତ୍ୱପୂର୍ଣ୍ଣ । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ଦେଶର ବିକାଶରେ ଅସଂଗଠିତ କ୍ଷେତ୍ରର ଶ୍ରମିକ ଭାଇ ଓ ଭଉଣୀମାନଙ୍କର ସହଭାଗୀତା ଅତ୍ୟନ୍ତ ଗୁରୁତ୍ୱପୂର୍ଣ୍ଣ । ଆମ ସରକାର ସର୍ବଦା କୋଟି କୋଟି ଶ୍ରମିକଙ୍କ ଜୀବନକୁ ସହଜ କରିବାକୁ ଚେଷ୍ଟା କରୁଛନ୍ତି । ଏଭଳି ଯୋଜନା ଦ୍ୱାରା ସେମାନଙ୍କ ସାମାଜିକ ସୁରକ୍ଷା ସୁନିଶ୍ଚିତ ହୋଇଥିବାବେଳେ ମହାମାରୀ ସମୟରେ ବି ସାହାଯ୍ୟ କରିବାକୁ ଆହୁରି ଅନେକ ପଦକ୍ଷେପ ନିଆଯାଇଥିଲା ।”
ଜାମ୍ମୁ-କାଶ୍ମୀର ଯୁବକ ଓ ପିଲାଙ୍କୁ ଭେଟିଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଜାମ୍ମୁ-କାଶ୍ମୀରରୁ ଆସିଥିବା 100 ରୁ ଅଧିକ ପିଲା ଓ ଯୁବ ଗୋଷ୍ଠୀଙ୍କୁ ସାକ୍ଷାତ କରିଛନ୍ତି । “ୱତନ କୋ ଜାନୋ” ଅଭିଯାନର ଅଂଶସ୍ଵରୂପ ଏହି ଯୁବ ଛାତ୍ର ଗୋଷ୍ଠୀ ବର୍ତ୍ତମାନ ଭାରତର ବିଭିନ୍ନ କ୍ଷେତ୍ର ପରିଭ୍ରମଣ କରୁଛନ୍ତି । ଏହି ସାକ୍ଷାତ ବେଳେ ଜାମ୍ମୁ-କାଶ୍ମୀରର ଯୁବକ ଓ ପିଲାମାନେ ପ୍ରଧାନମନ୍ତ୍ରୀଙ୍କୁ ରାଜ୍ୟର ବିକାଶ ସମ୍ପର୍କରେ ଅନେକ ପ୍ରଶ୍ନ ପଚାରିଥିଲେ । ବିଶେଷକରି ସେଠାକାର ଭିତ୍ତିଭୂମି ବିକାଶ, ରାଜ୍ୟରେ ଶିକ୍ଷା, ନିଯୁକ୍ତି ସୁଯୋଗ ଏବଂ କ୍ରିଡା ଭିତ୍ତିଭୂମିର ବିକାଶ ନେଇ ମତ ବିନିମୟ କରିଥିଲେ । ଏପରିକି ପିଲାମାନେ ପ୍ରଧାନମନ୍ତ୍ରୀ ଦିନସାରା କିଭଳି କାର୍ଯ୍ୟ କରୁଛନ୍ତି ତାହା ଉତ୍ସୁକତାର ସହ ଜାଣିବାକୁ ଚାହିଁଥିଲେ । ପିଲାମାନଙ୍କ ସହ ମତ ବିନିମୟ କାଳରେ ପ୍ରଧାନମନ୍ତ୍ରୀ ଜାମ୍ମୁ-କାଶ୍ମୀରର ଭିତ୍ତିଭୂମି ଉନ୍ନୟନ ଓ ସଂଯୋଗୀକରଣ ଲାଗି କେନ୍ଦ୍ର ସରକାର ନେଉଥିବା ପଦକ୍ଷେପଗୁଡିକ ସମ୍ପର୍କରେ ସୂଚନା ଦେଇଥିଲେ । ଯୁବଗୋଷ୍ଠୀଙ୍କ ମଧ୍ୟରେ କ୍ରିଡା ଭାବନା ଏବଂ କ୍ରିଡା କ୍ଷେତ୍ରର ବିକାଶ ଉପରେ ସେ ଗୁରୁତ୍ଵ ଦେଇଥିଲେ । ପ୍ରଧାନମନ୍ତ୍ରୀ କହିଥିଲେ କଠିନ ପରିଶ୍ରମ କେବେହେଲେ ଏକ ସକାରାତ୍ମକ ମଣିଷକୁ କ୍ଳାନ୍ତି ଦିଏନାହିଁ । ବରଂ ନିର୍ଦ୍ଧାରିତ ସମୟରେ କର୍ତ୍ତବ୍ୟ ସମ୍ପାଦନ ମନରେ ଶାନ୍ତି ଆଣିଦେଇଥାଏ, ଯାହାକି ମାନସିକ ଅବସନ୍ନତା ଠାରୁ ବହୁ ଉର୍ଦ୍ଧ୍ଵରେ ବୋଲି ପ୍ରଧାନମନ୍ତ୍ରୀ କହିଥିଲେ । ଏହି ମତ ବିନିମୟ କାଳରେ ପ୍ରଧାନମନ୍ତ୍ରୀଙ୍କ କାର୍ଯ୍ୟ।ଳୟର ରାଷ୍ଟ୍ରମନ୍ତ୍ରୀ ଡଃ ଜିତେନ୍ଦ୍ର ସିଂହ ମଧ୍ୟ ଉପସ୍ଥିତ ଥିଲେ ।
ଘରୋଇ ଶ୍ରମିକ ନିଯୁକ୍ତି କ୍ଷେତ୍ରରେ ଭାରତ-କୁଏତ ସହଯୋଗ ବୁଝାମଣାକୁ କ୍ୟାବିନେଟର ମଞ୍ଜୁରି

ଘରୋଇ ଶ୍ରମିକ ନିଯୁକ୍ତି କ୍ଷେତ୍ରରେ ସହଯୋଗ ଲାଗି ଭାରତ ଏବଂ କୁଏତ ମଧ୍ୟରେ ବୁଝାମଣା (ଏମଓୟୁ)କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟର ମଞ୍ଜୁରି ମିଳିଛି । ବିବରଣୀ : ଏହି ଏମଓୟୁରେ ଘରୋଇ ଶ୍ରମିକ ନିଯୁକ୍ତି ସହ ଜଡ଼ିତ ପ୍ରସଙ୍ଗରେ ସହଯୋଗ ଲାଗି ଢାଂଚାଗତ ବ୍ୟବସ୍ଥା ରହିଛି ଏବଂ କୁଏତରେ କାର୍ଯ୍ୟରତ ମହିଳା ଶ୍ରମିକଙ୍କ ସମେତ ଭାରତୀୟ ଘରୋଇ ଶ୍ରମିକଙ୍କ ନିରାପତ୍ତାକୁ ସୁଦୃଢ଼ କରିବାର ବ୍ୟବସ୍ଥା ରହିଛି । ଏହି ଏମଓୟୁର ଅବଧି ପ୍ରାରମ୍ଭିକ ଭାବେ 5 ବର୍ଷ ରଖାଯାଇଥିବା ବେଳେ ସ୍ୱୟଂକ୍ରିୟ ନବୀକରଣ ଲାଗି ବ୍ୟବସ୍ଥା ମଧ୍ୟ ରହିଛି । କାର୍ଯ୍ୟାନ୍ୱୟନ ରଣନୀତି : ଏହି ଏମଓୟୁର କାର୍ଯ୍ୟାନ୍ୱୟନକୁ ଅନୁଧ୍ୟାନ କରିବା ଲାଗି ଏକ ଯୁଗ୍ମ କମିଟି ଗଠନ କରିବା ପାଇଁ ମଧ୍ୟରେ ବୁଝାମଣାରେ ବ୍ୟବସ୍ଥା ରହିଛି । ପ୍ରମୁଖ ପ୍ରଭାବ : ଦୁଇ ଦେଶ ମଧ୍ୟରେ ଘରୋଇ ଶ୍ରମିକ ସଂକ୍ରାନ୍ତ ପ୍ରସଙ୍ଗରେ ସହଯୋଗ ଲାଗି ଏହି ଏମଓୟୁ ଦ୍ୱିପାକ୍ଷିକ ସହଯୋଗକୁ ପ୍ରୋତ୍ସାହନ ଦେବ । ହିତାଧିକାରୀ : କୁଏତରେ ପାଖାପାଖି 3 ଲକ୍ଷ ଭାରତୀୟ ଘରୋଇ ଶ୍ରମିକ କାର୍ଯ୍ୟରତ ଅଛନ୍ତି । ଏମାନଙ୍କ ମଧ୍ୟରେ ପାଖାପାଖି 90,000 ମହିଳା ଘରୋଇ ଶ୍ରମିକ ଅଛନ୍ତି ।